石牛行
作者：李思衍
朝代：宋

paragraphs: 寒牛觳觫秋江煙，五丁擔落石一拳。
驚濤拍岸撼不動，夕陽老背供鴉眠。
天荒地老煮白石，頑懶不過蒼苔田。
騰騰卧地带佛性，尚肯遠護風濤船。
泥深蹄轉重，鼻缺繩難穿。
既不能西推紫氣度函谷，五千道德言神仙。
又不能糞金開秦塞，隔絕鳥道四萬八千年。
渴奔一斗酒，傲兀廬山前。
潢池刀劍賣已盡，貞觀斗米方成錢。
雨犁急趁勾芒起，不然碎汝春風鞭。